Pollux: 'Veilig ingeryg' soos sardyne teen virus | Netwerk24
Pollux: 'Veilig ingeryg' soos sardyne teen virus
Hepa go lucky
As Mr Fixit Mbalula nie besig is om te breek wat reeds heel is nie, dan maak hy sy naam alie. Soos die afgelope week toe hy verduidelik hoe veilig dit is om te vlieg.
Die teorie, aldus Trumpoen Mbalula, is soos volg: 'n Vliegtuig beskik oor 'n spesiale lugfilter met die naam Hepa. En 'n vliegtuig is anders as 'n taxi. As jy eers in is, dan kan jy nie uit nie – jy is compressed daar binne. En dit gee daai filter genoeg kans om al die virusse op te eet – insluitende die lastige koronavirus.
Pollux het al in 'n taxi en 'n vliegtuig gery. En hy kan die minister verseker: Jy is baie meer compressed in die gemiddelde taxi as in 'n vliegtuig. Hepa of te not.
Luidens berigte in die koerante van "Just call me Doc" Iqbal Survé is misterieuse magte aan't smee aan planne om die goeie geneesheer "stil te maak".
Pollux stel voor dat hulle ophou om hul tyd te mors. Niks gaan Survé se mond so gou snoer as die ontbloting van sy ongure finansiële transaksies van die afgelope paar jaar nie. En daai fliek draai reeds in 'n teater naby jou.
As daar nou een les is wat Pollux nog nooit onder die knie kon kry nie, is dit dié een: Die feit dat iemand anders 'n eiertjie gelê het, beteken nie dat jy ook daaroor móét kraai nie.
Iemand wat die les wel goed geleer het, is die skrywer Zirk van den Berg, wat onlangs 'n pot vol geld gewen het met sy roman Ek wens, ek wens.
Die afgelope week vra 'n joernalis hom oor die storm wat losgebars het oor die feit dat slegs wit (meestal manlike) skrywers benoem is vir die prys wat hy uiteindelik gewen het.